‘Rower’ op kleinhoewe doodgeskietArgieffoto ŉ Vermeende rower is Woensdag in die vroeë oggendure op ŉ kleinhoewe in die Bronkhorstspruit-omgewing, oos van Pretoria, doodgeskiet. Kapt. Sipho Zulu, woordvoerder van die polisie, het aan Maroela Media gesê ŉ vrou het omstreeks 01:00 wakker geword toe sy ŉ vreemde geluid gehoor het. “Sy het gaan ondersoek instel, maar kon niks sien nie. Sy het later weer iets gehoor en gehoor die honde blaf aanhoudend. By verdere ondersoek het sy ŉ man buite in die erf opgemerk. Sy het gesien die man is gewapen,” het Zulu gesê. Ettienne Vermaak, eienaar van GEW Secure wat saam met die polisie op die toneel was, het aan Maroela Media gesê die vrou het haar kind na haar swaer en suster se kamer geneem, en die swaer se hulp ontbied. “Die man se been is ŉ ruk gelede geamputeer en hy is afhanklik van krukke,” het Vermaak gesê. Die swaer het sy vuurwapen gegryp en hulp van die persoon by wie hulle die huis huur, ontbied. “Die vrou en die swaer het ŉ venster hoor oopgaan. Die inbreker was besig om deur die venster in die huis in te klim toe die swaer sien die man het ŉ vuurwapen in sy hand en wou glo op hom skiet,” het Zulu gesê. “Die swaer het die verdagte geskiet voor die verdagte op hom kon skiet. Die verdagte is buite die huis deur paramedici dood verklaar.” Geen van die huis se inwoners is beseer nie en niks is gesteel nie. Die polisie ondersoek ŉ saak van inbraak met die doel om ŉ misdaad te pleeg en ondersoek ook roetinegewys ŉ saak van moord om vas te stel of die inwoners in noodweer opgetree het. Zulu het beklemtoon dat dié voorval nie as ŉ plaasaanval beskou word nie.